Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ της . . .

όσον αφορά τη θέση της Κοινότητας στο συμβούλιο σύνδεσης σχετικά με τη συμμετοχή της Σλοβακικής Δημοκρατίας στο πολυετές κοινοτικό πρόγραμμα για την προώθηση της αποτελεσματικότερης χρήσης της ενέργειας (SAVE ΙΙ) (98/C 163/06) COM(98) 152 τελικό - 98/0125 (CNS)

(Υποβλήθηκε από την Επιτροπή στις 19 Μαρτίου 1998)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 130 Ρ και το άρθρο 130 Σ παράγραφος 1, σε συνδυασμό με το άρθρο 228 παράγραφος 3 πρώτο εδάφιο,

την πρόταση της Επιτροπής,

τη γνώμη του Ευρωπαϊκού Κοινοβουλίου,

Εκτιμώντας:

ότι το πρόσθετο πρωτόκολλο της Ευρωπαϊκής συμφωνίας για τη σύνδεση μεταξύ των Ευρωπαϊκών Κοινοτήτων και των κρατών μελών τους, αφενός, και της Σλοβακικής Δημοκρατίας αφετέρου, συνήφθη με απόφαση του Συμβουλίου και της Επιτροπής της 22ας Απριλίου 1996,

ότι σύμφωνα με το άρθρο 1 του προσθέτου πρωτοκόλλου, η Σλοβακική Δημοκρατία μπορεί να συμμετέχει σε κοινοτικά προγράμματα-πλαίσια, ειδικά προγράμματα, σχέδια ή άλλες δράσεις, που αφορούν μεταξύ άλλων και τον ενεργειακό τομέα, ενώ δυνάμει του άρθρου 2, οι αποφάσεις σχετικά με τους όρους και τις προϋποθέσεις της συμμετοχής της Σλοβακικής Δημοκρατίας στις δραστηριότητες του άρθρου 1 λαμβάνονται από το συμβούλιο σύνδεσης 7

ότι η απόφαση 96/737/ΕΚ (1) του Συμβουλίου, της 16ης Δεκεμβρίου 1996, σχετικά με πολυετές πρόγραμμα προώθησης της αποτελεσματικότερης χρήσης της ενέργειας στην Κοινότητα, και ιδίως το άρθρο 10, προβλέπει ότι το εν λόγω πρόγραμμα θα είναι ανοικτό στη συμμετοχή συνδεδεμένων χωρών της Κεντρικής Ευρώπης σύμφωνα με τους όρους που καθορίζονται στις συμφωνίες σύνδεσης σχετικά με τη συμμετοχή σε κοινοτικά προγράμματα,

ΑΠΟΦΑΣΙΖΕΙ:

Η θέση που θα λάβει η Κοινότητα στο συμβούλιο συνδεσης που έχει συσταθεί δυνάμει της Ευρωπαϊκής συμφωνίας μεταξύ των Ευρωπαϊκών Κοινοτήτων και των κρατών μελών τους, αφενός, και της Σλοβακικής Δημοκρατίας, αφετέρου, σχετικά με τη συμμετοχή της Σλοβακικής Δημοκρατίας στο κοινοτικό πρόγραμμα αποτελεσματικότερης χρήσης της ενέργειας (SAVE II) περιέχεται στο συνημμένο σχέδιο απόφασης του συμβουλίου σύνδεσης.

Βρυξέλλες, . . .

Για το Συμβούλιο

. . .

(1) ΕΕ L 335 της 24.12.1996, σ. 50.

Σχέδιο ΑΠΟΦΑΣΗΣ αριθ. . . ./98 ΤΟΥ ΣΥΜΒΟΥΛΙΟΥ ΣΥΝΔΕΣΗΣ της . . . μεταξύ των Ευρωπαϊκών Κοινοτήτων και των κρατών μελών τους, αφενός, και της Σλοβακικής Δημοκρατίας, αφετέρου, για την έγκριση των όρων και προϋποθέσεων συμμετοχής της Σλοβακικής Δημοκρατίας στο κοινοτικό πρόγραμμα αποτελεσματικότερης χρήσης της ενέργειας, SAVE II

ΤΟ ΣΥΜΒΟΥΛΙΟ ΣΥΝΔΕΣΗΣ,

Έχοντας υπόψη:

την ευρωπαϊκή συμφωνία μεταξύ των Ευρωπαϊκών Κοινοτήτων και των κρατών μελών τους, αφενός, και της Σλοβακικής Δημοκρατίας, αφετέρου (1),

το πρόσθετο πρωτόκολλο της ευρωπαϊκής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Σλοβακικής Δημοκρατίας, αφετέρου, σχετικά με τη συμμετοχή της Σλοβακικής Δημοκρατίας σε κοινοτικά προγράμματα, και ιδίως τα άρθρα 1 και 2 (2),

Εκτιμώντας:

ότι σύμφωνα με το άρθρο 1 του προσθέτου πρωτοκόλλου, η Σλοβακική Δημοκρατία μπορεί να συμμετέχει σε κοινοτικά προγράμματα-πλαίσια, ειδικά προγράμματα, σχέδια ή άλλες δράσεις, που αφορούν μεταξύ άλλων και τον ενεργειακό τομέα 7

ότι δυνάμει του άρθρου 2 του εν λόγω προσθέτου πρωτοκόλλου, οι αποφάσεις σχετικά με τους όρους και τις προϋποθέσεις της συμμετοχής της Σλοβακικής Δημοκρατίας στις δραστηριότητες του άρθρου 1 θα λαμβάνονται από το συμβούλιο σύνδεσης,

ΑΠΟΦΑΣΙΖΕΙ:

Άρθρο 1

Η Σλοβακική Δημοκρατία θα συμμετάσχει στο πρόγραμμα SAVE II της Ευρωπαϊκής Κοινοτήτας σύμφωνα με τους όρους και τις προϋποθέσεις που περιλαμβάνονται στα παραρτήματα Ι και ΙΙ και αποτελούν αναπόσπαστο μέρος της παρούσας απόφασης.

Άρθρο 2

Η παρούσα απόφαση θα ισχύει καθόλη τη διάρκεια του προγράμματος SAVE II.

Άρθρο 3

Η παρούσα απόφαση θα τεθεί σε ισχύ την πρώτη ημέρα του μήνα που έπεται της έγκρισής της.

. . .

Για το συμβούλιο σύνδεσης

. . .

(1) ΕΕ L 359 της 31.12.1994.

(2) ΕΕ L 115 της 9.5.1996.

ΠΑΡΑΡΤΗΜΑ Ι

Όροι και προϋποθέσεις συμμετοχής της Σλοβακικής Δημοκρατίας στο πολυετές κοινοτικό πρόγραμμα αποτελεσματικότερης χρήσης της ενέργειας, SAVE ΙΙ

1. Η Σλοβακική Δημοκρατία θα συμμετάσχει σε όλες τις δράσεις του πολυετούς κοινοτικού προγράμματος αποτελεσματικότερης χρήσης της ενέργειας, SAVE II (στο εξής καλουμένου «SAVE II») συμμορφούμενη, εκτός αν προβλέπεται άλλως στην παρούσα απόφαση, προς τους στόχους, κριτήρια, διαδικασίες και προθεσμίες που καθορίζονται στην απόφαση 96/737/ΕΚ του Συμβουλίου σχετικά με πενταετές πρόγραμμα για την προετοιμασία και την εφαρμογή μέτρων και δράσεων κατά τρόπον αποδοτικό για την προώθηση της αποτελεσματικότερης χρήσης της ενέργειας στην Κοινότητα.

2. Οι όροι και προϋποθέσεις υποβολής, αξιολόγησης και επιλογής των αιτήσεων που αφορούν τα επιλέξιμα θεσμικά όργανα, οργανισμούς και ιδιώτες της Σλοβακικής Δημοκρατίας θα είναι οι ίδιοι με εκείνους που ισχύουν για τα επιλέξιμα θεσμικά όργανα, οργανισμούς και ιδιώτες της Κοινότητας, στο πλαίσιο της χρηματοδοτικής συνδρομής της Σλοβακικής Δημοκρατίας μείον διοικητικές δαπάνες, όπως προβλέπεται στο παράρτημα ΙΙ.

3. Όπου αυτό είναι δυνατόν, για να εξασφαλιστεί η κοινοτική διάσταση του SAVE II, τα διακρατικά σχέδια και δραστηριότητες που θα προτείνει η Σλοβακική Δημοκρατία, θα πρέπει να περιλαμβάνουν έναν ελάχιστο αριθμό εταίρων από τα κράτη μέλη της Κοινότητας. Αυτός ο ελάχιστος αριθμός θα αποφασίζεται στο πλαίσιο της υλοποίησης του SAVE II, λαμβανομένης υπόψη της φύσεως των διαφόρων δραστηριοτήτων, του αριθμού των εταίρων που συμμετέχουν στο συγκεκριμένο σχέδιο και του αριθμού των χωρών που συμμετέχουν στη δραστηριότητα.

4. Η Σλοβακική Δημοκρατία θα λαμβάνει όλα τα απαραίτητα μέτρα για να εξασφαλίσει τον εθνικό συντονισμό και την οργάνωση της συμμετοχής στο SAVE II.

5. Η Σλοβακική Δημοκρατία θα καταβάλλει κατ' έτος συνδρομή στο γενικό προϋπολογισμό των Ευρωπαϊκών Κοινοτήτων για την κάλυψη των δαπανών που συνεπάγεται η συμμετοχή της στο SAVE II (βλέπε παράρτημα ΙΙ).

Η επιτροπή σύνδεσης εξουσιοδοτείται να προσαρμόζει την εν λόγω συνδρομή, εφόσον απαιτείται.

6. Τα κράτη μέλη της Κοινότητας και η Σλοβακική Δημοκρατία θα καταβάλουν κάθε προσπάθεια, στο πλαίσιο των ισχυουσών διατάξεων, για να διευκολύνουν την ελεύθερη κίνηση και διαμονή των προσώπων που θα μετακινούνται μεταξύ της Σλοβακικής Δημοκρατίας και των κρατών μελών της Κοινότητας για το σκοπό της συμμετοχής σε δραστηριότητες που καλύπτονται από την παρούσα απόφαση.

7. Επιφυλασσομένων των αρμοδιοτήτων της Επιτροπής και του Ελεγκτικού Συνεδρίου των Ευρωπαϊκών Κοινοτήτων σχετικά με την παρακολούθηση και αξιολόγηση του SAVE II συμφώνως προς το άρθρο 5 της απόφασης του Συμβουλίου για το SAVE II, η συμμετοχή της Σλοβακικής Δημοκρατίας στο πρόγραμμα θα παρακολουθείται συνεχώς στη βάση εταιρικής συνεργασίας μεταξύ της Σλοβακικής Δημοκρατίας και της Επιτροπής των Ευρωπαϊκών Κοινοτήτων. Η Σλοβακική Δημοκρατία θα υποβάλλει στην Επιτροπή σχετικές εκθέσεις και θα συμμετέχει σε άλλες συναφείς ειδικές δραστηριότητες που θα δημιουργήσει η Κοινότητα.

8. Επιφυλασσομένων των διαδικασιών που αναφέρονται στα άρθρα 4 και 5 της απόφασης για το SAVE II, η Σλοβακική Δημοκρατία θα καλείται σε συνεδριάσεις συντονισμού σχετικά με κάθε θέμα που αφορά την εφαρμογή της παρούσας απόφασης πριν από τις τακτικές συνεδριάσεις της επιτροπής SAVE. Η Επιτροπή θα ενημερώνει τη Σλοβακική Δημοκρατία σχετικά με τα αποτελέσματα των εν λόγω τακτικών συνεδριάσεων.

9. Η γλώσσα που θα χρησιμοποιείται κατά τη διαδικασία εφαρμογής, τις επαφές, τις εκθέσεις που θα υποβάλλονται και τις λοιπές διοικητικές ρυθμίσεις σχετικά με το πρόγραμμα SAVE II θα είναι μία από τις επίσημες γλώσσες της Κοινότητας.

ΠΑΡΑΡΤΗΜΑ ΙΙ

Οικονομική συνδρομή της Σλοβακικής Δημοκρατίας στο SAVE II

1. Η οικονομική συνδρομή της Σλοβακικής Δημοκρατίας θα καλύπτει:

- επιδοτήσεις ή οποιαδήποτε άλλη χρηματοδοτική στήριξη από το πρόγραμμα σε σλοβάκους συμμετέχοντες,

- επιπρόσθετες διοικητικές δαπάνες συναφείς με τη διαχείριση του προγράμματος από την Επιτροπή των Ευρωπαϊκών Κοινοτήτων, οι οποίες προκύπτουν λόγω της συμμετοχής της Σλοβακικής Δημοκρατίας.

2. Για κάθε οικονομική χρήση, το συνολικό ποσό επιδοτήσεων ή οποιασδήποτε άλλης χρηματοδοτικής στήριξης που θα λαμβάνουν σλοβάκοι δικαιούχοι από το πρόγραμμα δεν θα υπερβαίνει τη συνδρομή που θα καταβάλλει η Σλοβακική Δημοκρατία, μετά την αφαίρεση των επιπρόσθετων διοικητικών δαπανών.

Σε περίπτωση που η συμβολή που θα καταβάλλει η Σλοβακική Δημοκρατία στο γενικό προϋπολογισμό των Ευρωπαϊκών Κοινοτήτων, μετά την αφαίρεση των επιπρόσθετων διοικητικών δαπανών, είναι υψηλότερη από το συνολικό ύψος των επιδοτήσεων ή οποιασδήποτε άλλης χρηματοδοτικής στήριξης που λαμβάνουν σλοβάκοι δικαιούχοι από το πρόγραμμα, η Επιτροπή θα μεταφέρει το υπόλοιπο στην επόμενη οικονομική χρήση και θα αφαιρείται από τη συνδρομή του επομένου έτους. Σε περίπτωση που απομείνει τέτοιο υπόλοιπο κατά τη λήξη του προγράμματος, το αντίστοιχο ποσό θα επιστραφεί στη Σλοβακική Δημοκρατία.

3. Η ετήσια συνδρομή της Σλοβακικής Δημοκρατίας θα ανέρχεται σε 154 512 Ecu από το 1998. Από το ποσό αυτό, 10 512 Ecu θα καλύπτουν επιπρόσθετες διοικητικές δαπάνες συναφείς προς τη διαχείριση του προγράμματος από την Επιτροπή, οι οποίες απορρέουν από τη συμμετοχή της Σλοβακικής Δημοκρατίας.

4. Θα εφαρμόζεται ο δημοσιονομικός κανονισμός που ισχύει για το γενικό προϋπολογισμό των Ευρωπαϊκών Κοινοτήτων, ιδίως όσον αφορά τη διαχείριση της συνδρομής της Σλοβακικής Δημοκρατίας.

Μετά την έναρξη ισχύος της παρούσας απόφασης, και στις αρχές κάθε επομένου έτους, η Επιτροπή θα απευθύνει στη Σλοβακική Δημοκρατία πρόσκληση για την καταβολή ποσού αντίστοιχου προς τη συνδρομή της στις δαπάνες στο πλαίσιο της παρούσας απόφασης.

Η εν λόγω συνδρομή θα εκφράζεται σε Ecu και θα καταβάλλεται σε τραπεζικό λογαριασμό της Επιτροπής σε Ecu.

Η Σλοβακική Δημοκρατία θα καταβάλλει τη συνδρομή της στις ετήσιες δαπάνες στο πλαίσιο της παρούσας απόφασης σύμφωνα με την πρόσκληση καταβολής και το αργότερο εντός τριών μηνών μετά την αποστολή της. Κάθε καθυστέρηση στην καταβολή της συνδρομής θα έχει ως αποτέλεσμα την πληρωμή τόκων εκ μέρους της Σλοβακικής Δημοκρατίας επί του ληξιπροθέσμου υπολοίπου από την ημέρα που κατέστη απαιτητό με επιτόκιο ίσο προς το επιτόκιο που επιβάλλει το Ευρωπαϊκό Νομισματικό Ταμείο Συνεργασίας κατά το μήνα που η οφειλή καθίσταται απαιτητή για τις πράξεις σε Ecu (1), προσαυξημένο κατά 1,5 εκατοστιαία μονάδα.

5. Η Σλοβακική Δημοκρατία θα καταβάλλει τις επιπρόσθετες διοικητικές δαπάνες που αναφέρονται στην παράγραφο 3 από τον εθνικό προϋπολογισμό της.

6. Η Σλοβακική Δημοκρατία θα καταβάλει το 50 % του εναπομένοντος κόστους λόγω της συμμετοχής της στο SAVE II από τον εθνικό της προϋπολογισμό.

Με την επιφύλαξη των τακτικών διαδικασιών προγραμματισμού Phare, το εναπομένον 50 % θα καταβληθεί από την ετήσια επιχορήγηση Phare που λαμβάνει η Σλοβακική Δημοκρατία.

(1) Το επιτόκιο δημοσιεύεται κάθε μήνα στην Επίσημη Εφημερίδα των Ευρωπαϊκών Κοινοτήτων, σειρά C.